റോം മുനിസിപ്പല് തെരഞ്ഞെടുപ്പില് മലയാളി വനിതയ്ക്ക് ഉജ്ജ്വല വിജയം റോം: ഇറ്റലിയുടെ തലസ്ഥാനമായ റോം മുനിസിപ്പല് തെരഞ്ഞെടുപ്പില് മലയാളി വനിതയ്ക്കു ഉജ്വല വിജയം. ഡെമോക്രാറ്റിക് പാര്ട്ടി ലേബലില് മത്സരിച്ചു വിജയിച്ച കൊച്ചി സ്വദേശി തെരേസ പുത്തൂരാണ് ഇറ്റലിയിലെ മലയാളികള്ക്ക് അഭിമാനമായി മാറിയത്.റോമിന്റെ ചരിത്രത്തിലാദ്യമായാണ് ഇറ്റാലിയന് പൗരത്വമുള്ള ഒരു ഇന്ത്യന് വനിത തെരഞ്ഞെടുപ്പില് മത്സരിച്ച് വിജയിക്കുന്നത്. റോമിലെ സാന് കാര്ലോ ഡി നാന്സി ഹോസ്പിറ്റലില് നഴ്സാണ് തെരേസ. മൂന്നു പതിറ്റാണ്ടായി റോമില് താമസിക്കുന്ന കൊച്ചി മട്ടാഞ്ചേരി സ്വദേശി കല്ലറക്കല് വക്കച്ചന് ജോര്ജിന്റെ ഭാര്യയാണ് തെരേസ. ഈ മാസം 3, 4 തീയതികളാണ് തെരഞ്ഞെടുപ്പ് നടന്നത്. റോമില് ഡെമോക്രാറ്റിക് പാര്ട്ടിയില് മലയാളി സാന്നിധ്യം ശക്തമാണ്. പാര്ട്ടിയുടെ റോമിലെ പ്രസിഡന്റ് സിബി കുമാരമംഗലം മലയാളിയാണ്. അതേസമയം ഇറ്റാലിയന് ഏകാധിപതിയായിരുന്ന ബെനിറ്റോ മുസോളിനിയുടെ ചെറുമകള്ക്ക് റോം ഭരണസമിതിയിലേക്കുള്ള തെരഞ്ഞെടുപ്പില് വിജയം. തീവ്രവലതുപക്ഷ പാര്ട്ടിയായ ബ്രദേഴ്സ് ഓഫ് ഇറ്റലിയുടെ സ്ഥാനാര്ഥിയായാണ് റേച്ചല് മുസോളിനി മത്സരിച്ചത്. ബെനിറ്റോ മുസോളിനിയുടെ നാലാമത്തെ മകന് റൊമാനോ മുസോളിനിയുടെ മകളാണ് റേച്ചല്. റേച്ചലിന്റെ അര്ധ സഹോദരിയായ അലെസാന്ഡ്ര 201419 കാലയളവില് യൂറോപ്യന് പാര്ലമെന്റംഗമായിരുന്നു.ജോസ് കുന്പിളുവേലില്